section_heading: Simptomi i znaci
paragraph_text: Weilov sindrom (ikterična leptospiroza) je težak oblik leptospiroze sa žuticom i, obično, azotemijom, krvarenjima, anemijom, poremećajem svijesti i kontinuom. Početak je sličan kao kod manje teških oblika bolesti; između 3. i 6. dana bolesti pojavljuju se znakovi hepatocelularne i renalne disfunkcije. Bubrežni poremećaji uključuju proteinuriju, piuriju, hematuriju i azotemiju. Krvarenja nastaju zbog oštećenja kapilara. Moguća je i trombocitopenija. Serozni meningitis je moguć kod infekcije s bilo kojim serotipom. Broj stanica u cerebrospinalnom likvoru je između 10 i 1000/mL (obično <500/mL), a prevladavaju mononuklearne stanice. Razina glukoze u likvoru je normalna; bjelančevine su <100 mg/dL. U većine bolesnika sa seroznim meningitisom nema manifestacija značajnije bolesti jetre ili bubrega. Kanikola vrućica uzrokovana je jednim od mnogih geografskih sojeva leptospira, koji se ni na koji način, klinički ili epidemiološki, ne razlikuje od drugih leptospira.